钦定古今图书集成/明伦汇编/官常典/第078卷 > 任城康王云
## 钦定古今图书集成/明伦汇编/官常典/第078卷 > 任城康王云

按《魏书》本传：“任城王云，年五岁，恭宗崩，号哭不绝声。
世祖闻之而呼，抱之泣曰：‘汝何知而有成人之意也’？”
和平五年封，拜使持节、侍中、征东大将军、和龙镇都
大将。显祖时，拜都督中外诸军事。中都坐大官，听理
民讼，甚收时誉。延兴中，显祖集群僚欲禅位于京兆
王子推，王公卿士莫敢先言。云进曰：“陛下方隆太平，
临覆四海，岂得上违宗庙，下弃兆民！父子相传，其来
久矣。皇魏之兴，未之有革。皇储正统，圣德夙彰。陛下
必欲割捐尘务，颐神清旷者，冢副之寄，宜绍宝历，若
欲舍储，轻移宸极，恐非先圣之意，骇动人情。又，天下
是祖宗之天下，而陛下辄改神器，上乖七庙之灵，下
长奸乱之道，此是祸福所由，愿深思慎之。”太尉源贺
又进曰：“陛下今欲外选诸王而禅位于皇叔者，臣恐
《春秋》烝尝，昭穆有乱，脱万世之后，必有逆飨之讥，深
愿思任城之言。”东阳公元丕等进曰：“皇太子虽圣德
夙彰，然实冲幼。陛下富于《春秋》，始览机政，普天景仰，
率土傒心，欲隆独善，不以万物为意，其若宗庙何？其
若亿兆何？”显祖曰：“储宫正统，受终文祖，群公相之，有
何不可？”于是传位于高祖。后蠕蠕犯塞，云为中军大
都督，从显祖讨之，遇于大碛，事具《蠕蠕传》。后仇池氐
反，以云为征西大将军，讨平之。除都督徐兖二州、缘淮诸军事、征东大将军、开府、徐州刺史。云以太妃盖
氏薨，表求解任，显祖不许，云悲号动疾，乃许之。性善
抚绥，得徐方之心，为百姓所追恋，送遗钱货，一无所
受。显祖闻而嘉之，复拜侍中、中都大官，赐帛千匹，羊
千口。出为冀州刺史，仍本将军。云留心政事，甚得下
情，于是合州请户输绢五尺、粟五升，以报云恩。高祖
嘉之，迁使持节、都督陕西诸军事、征南大将军、长安
镇都大将、雍州刺史。云廉谨自修，留心庶狱，挫抑豪
强，群盗息止，州民颂之者千有馀人。文明太后嘉之，
赐帛千匹。太和五年，薨于州。遗令“薄葬，勿受赗襚。”诸
子奉遵其旨。丧至京师，车驾亲临，哭之哀恸，赠以本
官，谥曰康。陪葬云中之金陵。